മയക്കുമരുന്ന് സംഘത്തിനെതിരെ ഒന്നിച്ച് പോരാടാന് പോലീസും എക്സൈസും സംയുക്ത സേനയ്ക്ക് അനുമതി നല്കി കേന്ദ്ര ആഭ്യന്തര മന്ത്രാലയം തിരുവനന്തപുരം: സംസ്ഥാനത്ത് വര്ധിച്ചു വരുന്ന മയക്കു മരുന്ന് സംഘങ്ങളുടെ പ്രവര്ത്തനം തടയാന് പോലീസും എക്സൈസും ചേര്ന്ന സംയുക്ത സേനയ്ക്ക് രൂപം നല്കാന് ഒരുങ്ങി കേരള പോലീസ്. ഇതിന്റെ ഭാഗമായി സംസ്ഥാനത്തിന്റെ വിവിധ സ്ഥലങ്ങളില് സോണല് ഓഫീസുകള് തുടങ്ങും. കേന്ദ്ര ആഭ്യന്തര മന്ത്രാലയത്തിന്റെ അനുമതിയോടെയാണ് പ്രത്യേക സംവിധാനം ഉണ്ടാക്കുന്നത്. സംസ്ഥാനത്ത് സ്കൂള് വിദ്യാര്ത്ഥികള്ക്കിടയിലും യുവജനങ്ങള്ക്കിടയിലും ലഹരി ഉപയോഗം കൂടിവരുന്നതായി ഹൈക്കോടതി ചൂണ്ടിക്കാട്ടിയിരുന്നു. പരിശോധനകള് കര്ശനമാക്കാത്തതില് വിമര്ശനവും ഉണ്ടായിരുന്നു. ലഹരികേസുകളില് അറസ്റ്റിലാകുന്നവര് കൂടുതലും യുവാക്കളാണെന്നാണ് എക്സൈസ് കമ്മീഷണറുടെ റിപ്പോര്ട്ട്. ഈ സാഹചര്യത്തിലാണ് ലഹരി വസ്തുക്കളുടെ ഉപയോഗം നിയന്ത്രിക്കാന് പോലീസും എക്സൈസും സംയുക്തമായി പ്രത്യേക സംവിധാനം രൂപീകരിക്കുന്നത്. മയക്ക് മരുന്ന് വിപണനവും ഉപയോഗവും കൂടിയ സ്ഥലങ്ങളെ പ്രത്യേക മേഖലകളായി വിഭജിക്കും. എക്സൈസിലേയും പോലീസിലേയും മുതിര്ന്ന ഉദ്യോഗസ്ഥര് പ്രവര്ത്തനം ഏകോപിപ്പിക്കും. മയക്കുമരുന്ന് സംഘങ്ങളെ കണ്ടെത്താന് ഇന്റലിജിന്സ് സംവിധാനം ശക്തമാക്കും. പോലീസും എക്സൈസും സംയുക്തമായി ആയിരിക്കും ഇനി പരിശോധനകള് നടത്തുക. സാമൂഹ്യമാധ്യമങ്ങളില് നിന്നും വിവരങ്ങള് ശേഖരിക്കാന് ഡിജിറ്റല് പോര്ട്ടല് തുടങ്ങും. മറ്റ് സംസ്ഥാനങ്ങളില് നിന്നും മയക്കുമരുന്നുകളെത്തുന്നത് തടയാന് നാഷണല് ഡ്രഗ്സ് കണ്ട്രോള് ബ്യൂറോയുടെ സഹായം തേടും. സ്കൂളുകളില് വിവിധ വകുപ്പുകളുമായി ചേര്ന്ന് ലഹരി വിരുദ്ധ പ്രവര്ത്തനങ്ങള് ശക്തമാക്കാനും തീരുമാനമായിട്ടുണ്ട്. Tags